Նինա Գավրիլյուկ

Նինա Վասիլևնա Գավրիլյուկ (, ), խորհրդային ռուս դահուկորդ, Օլիմպիական խաղերի եռակի չեմպիոն, աշխարհի վեցակի չեմպիոն (բոլորը դահուկային փոխանցավազքում)։ ԽՍՀՄ սպորտի վաստակավոր վարպետ (1987)։

Կենսագրություն 
Նինա Գավրիլյուկը ծնվել է 1965 թվականի ապրիլի 13-ին Լենինգրադում (ներկայում՝ Սանկտ Պետերբուրգ)։ Սովորել է Լենինգրադի Պ. Լեսգաֆտի անվան ֆիզկուլտուրայի կրկնակի շքանշանակիր պետական ինստիտուտում, որն ավարտել է 1988 թվականին։

Մարզական կարիերա 
Նինա Գավրիլյուկը օլիմպիական խաղերում դահուկային փոխանցավազքի քառյակի կազմում չեմպիոն է դարձել երեք անգամ՝ 1988, 1994 և 1998 թվականներին։ Անհատական դահուկավազքում նա բրոնզե մեդալի է արժանացել 1994 թվականի Ձմեռային օլիմպիական խաղերում՝ 15 կիլոմետրանոց մրցատարածությունում։ Նինա Գավրիլյուկը մասնակցել է նաև 2002 թվականին Սոլթ Լեյք Սիթիում անցկացված Ձմեռային օլիմպիական խաղերին։

Դահուկավազքի աշխարհի առաջնություններում Նինա Գավրիլյուկը չեմպիոն է դարձել փոխանցավազքում՝ այդ մարզաձևում վեց անգամ հաղթանակ տանելով 1987-2001 թվականներին։ Անհատական մրցավազքերում նա 3 արծաթե մեդալների արժանացել է 1995 և 1999 թվականների աշխարհի առաջնություններում։ Ընդհանուր առմամբ Նինա Գավրիլյուկն արժանացել է տարբեր կարգի 11 մեդալների։

Աշխարհի գավաթի առաջնության 1994/1995 մրցաշրջանում Նինա Գավրիլյուկը երկրորդ տեղն է զբաղեցրել ընդհանուր արդյունքներով, Գավաթի առաջնության փուլերում նա հաղթել է 5 անգամ և պատվո հարթակ է բարձրացել 35 անգամ։

Նինա Գավրիլյուկը ԽՍՀՄ և Ռուսաստանի Դաշնության բազմակի չեմպիոն է։

Անձնական կյանքը 
Նինա Գավրիլյուկն ամուսնացած է խորհրդային ռուս դահուկորդ Իգոր Բադամշինի հետ։

2000-ական թվականների կեսերից Նինա Գավրիլյուկն ապրում ու աշխատում է ԱՄՆ-ում։

Պարգևներ 
Նինա Գավրիլյուկը պարգևատրվել է Պատվո շքանշանով (1994), «Հայրենիքին մատուցած ծառայությունների համար» IV աստիճանի շքանշանով (1997), «Ֆիզիկական կուլտուրայի ու սպորտի զարգացման համար» պատվո նշանով (1997), ինչպես նաև շնորհակալագիր է ստացել Ռուսաստանի Դաշնության նախագահից (1998)։

Ծանոթագրություններ

Արտաքին հղումներ 
 Նինա Գավրիլյուկ  - վիճակագրությունը Sports-Reference.com կայքում 
 Նինա Գավրիլյուկ - վիճակագրությունը FIS կայքում 

Ռուս դահուկորդներ
Ռուս օլիմպիական չեմպիոններ‎
«Հայրենիքին մատուցած ծառայությունների համար» 4-րդ աստիճանի շքանշանի ասպետներ
ԽՍՀՄ օլիմպիական չեմպիոններ